
Az innováció címe:
 Konvergencia a művészeti területek között

Miért választottuk ezt a területet?

Iskolánk kistelepülésen működő iskola. Ennek egyik sajátossága, hogy központi szerepet játszik a község kulturális életében. Az iskola adja a műsort a községi ünnepségeken – március 15-én, október 23-án -, s az iskola kulturális rendezvényei is a leglátogatottabb programok. Ezen kívül gyermekeink adnak műsort az idősek napján, anyák napján s mindenféle civil szervezet által rendezett ünnepségen. Ez mutatja, hogy Köröstarcsán nagy kereslet mutatkozik az iskola művészeti tevékenysége iránt.
Adottságaink is kivételesen jók, különösen a nevelőtestületi és a tanulólétszámhoz viszonyítottan. Kiválóra minősített művészeti iskolánkat etnográfusi diplomával is rendelkező művésztanár vezeti. Tanulóink rajzpályázatokon kiváló eredményeket érnek el.

Az iskolai zenei kultúra is magas színvonalú. Zenetanárunk karvezetői képesítéssel is rendelkezik. Az iskola gyermekkórusa kiválóan szerepel a környék kórusversenyein. Ebben a tanévben többször is első, második helyezést értek el tanulóink népdaléneklési versenyeken. Ezen kívül is több kolléga folytat művészeti tevékenységet. Pedagógus kamarakórusunk működik, többen játszanak hangszeren.
Drámapedagógiai végzettséggel egy pedagógus rendelkezik. Ezeket a módszereket hosszú ideje alkalmazza.

Az iskolával szemben támasztott megváltozott elvárások abba az irányba mutatnak, hogy komplexen kell kezelnünk a gyerekek fejlesztését életszerű helyzeteket teremtve. A projekt módszer alkalmazásával erősíteni lehet a motivációt. Ezzel kiküszöböljük azt az érzést a gyerekekben, hogy a tanulás öncélú. 

Különösen sok a lehetőség a komplex művészeti nevelésben. Elég csak ara gondolni, hogy a kisgyerek életében ezek a kifejezési módok együtt jelennek meg. A verset énekli, vagy skandálja, a dalokat lerajzolja, képről mond mesét stb. S akkor még nem beszéltünk a népi játékokról, amelyek évszázadok óta nyújtanak lehetőséget az önkifejezésre. Minden, ami az életben fontos megjeleníthető egy népi játékban. S hordozza a művészeti ágak jellemzőit. Pl. az Adj király katonát című játékban a dráma teljes tartalmi, szerkezeti palettája fellelhető.

Pedagógiai programunkban rögzített hagyományosan vállalt feladat az évente kétszer megrendezett kulturális bemutató. Az egyik a téli-karácsonyi ünnepkörhöz, a másik a tavaszi néphagyományokhoz kötött kulturális szemle. Ebből adódott az ötlet, hogy a működő, létező művészeti tevékenységeinknek adjunk komlexitást. Gondoljuk végig, hogyan épülnek a cél érdekében egymásra a művészeti tárgyak, hogyan rendeződnek projektté a többé-kevésbé már működő tevékenységek.


Egy témakört jelöltünk ki, amely mentén újra gondoltuk tevékenységeinket. Ez a népművészet, néphagyomány. Ezen a területen mindenki talál magának feladatot. Összevont munkatervet készítettünk, amely nem fedi le a művészeti tantárgyak teljes óraszámát. Ez két modul, melynek végső produktuma a karácsonyi és a tavaszi kulturális bemutató.
Az intézmény bemutatása

1. Az intézményi feladatellátás jogi és szervezeti keretei 

Az iskola jellemzői:

Az intézmény meghatározása az alapító okirat alapján:

Az intézmény neve: Köröstarcsa Község Önkormányzata Általános Iskola és Alapfokú Művészetoktatási Intézmény,

Az intézmény típusa: 

· 8 évfolyamos általános iskola 

· 8 évfolyamos alapfokú művészeti iskola (előképző 2 évfolyam, alapfok 6 évfolyam)

Az intézmény alapítója: 

· Községi Önkormányzat Polgármesteri Hivatala

Az intézmény fenntartója és felügyeleti szerve: 

· Községi Önkormányzat Képviselő-testülete

Az intézmény önálló jogi személy, gazdálkodással kapcsolatos jogosítvánnyal. Önállóan gazdálkodó költségvetési szerv, ellátja a részben önálló óvoda gazdálkodását is. Az intézmény vagyona feletti rendelkezési jog a Községi Önkormányzat Képviselő-testületét illeti meg.
2.  Infrastrukturális háttér: eszköz; ingatlan, és a humán erőforrás

Az oktató-nevelő munka egy igazgatás alatt, két épületben folyik. Az 1-3. osztály és a napközis csoportok a " József Attila úti " iskolában tanulnak, a 4-8. osztály pedig a " Kossuth Lajos úti " iskolában. A tantermek száma 20, szertárak száma 8.

A szaktantermek közül a számítástechnika terem megfelel a 11/1994. (VI.8.) MKM rendelet előírásainak, megtörtént a 24+1 fős természettudomány szaktanterem, a 20+2 fős multimédiás kiegészítéssel rendelkező, számítógép vezérlésű nyelvi labor, az ének-zene szaktanterem kialakítása.

A " Kossuth úti " iskola udvarán aszfaltborítású multifunkcionális sportudvar került kialakításra, amely az éjszakai sportolásra is alkalmas. Az iskola 18x36 m-es tornateremmel is rendelkezik.

Az iskolához tartozik a napközi otthonos konyha, amely községi feladatokat is ellát. Napi 300-350 adag ebédet főznek és ellátják a gyerekek tízórai és uzsonna szükségleteit. A konyha HACCP tanúsítvánnyal rendelkezik.

A napközi otthonos konyha mögötti terület feltöltésre került, ahol zöldövezet kialakítása van folyamatban.

Székhely: Az iskola épülete 1927-ben épült, többször felújított épület. Legutóbbi felújítása folyó tanév végén fejeződött be. Megtörtént a nyílászárok cseréjére, az akadálymentesítés, valamint az elektromos hálózat korszerűsítésére. A tantermek és szaktantermek száma megfelelő, felszereltségük megfelel a 11/1994. MKM rendelet előírásainak, az eszközök pótlására és korszerűsítésére azonban folyamatosan szükség van.

Telephely: Hat tanteremmel rendelkező 1900-as évek elején épült létesítmény, amelyhez a 90-es években egy zsibongó lett kialakítva a tanulók foglalkoztatása érdekében. Ez az épület is ebben a tanévben lett felújítva. A tantermek felszereltsége a jogszabályi előírásoknak megfelel. 

Köröstarcsa Község Önkormányzatának Képviselő-testülete az iskola pedagógus létszámát 20,5 főben határozta meg. Az iskola valamennyi pedagógusa felsőfokú iskolai végzettséggel és pedagógus szakképesítéssel rendelkezik. A tantestület tagjai közül sokan rendelkeznek több diplomával, közülük 4 nevelő szakvizsgázott pedagógus. A pedagógusok kötelező továbbképzését az iskolavezetés úgy tervezi, hogy az iskola pedagógusai lépést tudjanak tartani a kor követelményeinek megfelelő pedagógiai és szaktárgyi ismeretanyag fejlődésével. A tantárgyfelosztás elkészítésénél az iskolavezetés törekszik arra, hogy 100%-os legyen a tantárgyi órák szakos ellátottsága.

Pedagógusok megoszlása székhely, telephely viszonylatában:

Székhely: 11 fő pedagógus (1 fő vezető és 10 fő pedagógus)

Telephely: 9 fő pedagógus (1 fő vezető és 8 fő pedagógus)

Az intézményben nincs szakemberhiány, a szakszolgálati ellátás megoldott. A szakos ellátottság biztosított

3. Az intézmény pedagógusainak módszertani képzettsége (kiemelten a kompetencia alapú oktatást támogató módszertani képzések, pl.: projektoktatás, kooperatív tanulási technikák, stb):
Az intézmény valamennyi pedagógusa felsőfokú iskolai végzettséggel és pedagógus szakképesítéssel rendelkezik. Valamennyien teljesítették, vagy teljesítik a jogszabályi előírásoknak megfelelő továbbképzéseket. Négy pedagógus rendelkezik pedagógus szakvizsgával. Egy fő tanítói végzettsége mellett gyógypedagógiai tanár és fejlesztő pedagógusi végzettséget is szerzett. További egy pedagógus rendelkezik fejlesztő pedagógusi végzettséggel, illetve egy pedagógus szerzett pszicho-pedagógusi diplomát. Egy pedagógus végezte el a nem szakrendszerű oktatáshoz szükséges továbbképzést. A kompetencia alapú oktatáshoz kapcsolódó továbbképzésen 9 pedagógus vett részt. A bevont pedagógusok a vállalt képzéseken részt vettek, megszerezték az előírt tanúsítványokat. A tantestület többi tagja is teljesítette a képzési feladatokat.
4. Az intézményben az elmúlt 3 évben lezajlott fejlesztések, programok, eredmények összegzése: 

A 2006/2007-es tanévben az iskolai kötelező taneszközök fejlesztése történt meg, a természetismereti szaktanterem taneszköz állományának gyarapítása, Békés Megye Közoktatási Közalapítványa pályázati támogatásával. Mentori hálózat kiépítése, Útravaló Ösztöndíj Program támogatásával a 2007/2008-as tanévben. Számítástechnika szaktanterem bővítése, korszerűsítése, az informatikai normatíva, valamint a Békés Megye Közoktatási Közalapítvány pályázati támogatásával.

Iskolai könyvtár állománygyarapítása, Békés Megye Közoktatási Közalapítványa pályázati támogatásával. Diákhét programsorozat: Békés Megye Közoktatási Közalapítványa pályázati támogatásával. Informatikai eszközpark fejlesztése 23/2008. OKM rendelet pályázatának támogatásával. Vegyifülke beszerzése 23/2008. OKM rendelet pályázatának támogatásával
5. Az intézmény programkínálatának rövid bemutatása

Az iskola kiemelt feladatai:

· matematika tantárgy oktatása emelt szinten 5. osztálytól (bontott csoportban)

· számítástechnika

· nyelvoktatás (német)

· kézilabda labdajáték a DSE-n belül

Intézményünk minden tanévben működtet különböző szaktárgyi szakköröket is. A szakkörök nemcsak tantárgyiak lehetnek, hanem valamilyen speciális képzést is nyújthatnak, a felhasználható órák felhasználásával. (énekkar, közlekedési, stb. szakkör)

Szakköröket a tanulók és a szülők kívánságának megfelelően évenként indítunk, a rendelkezésre álló órakeret terhére, önkormányzati, vagy szülői támogatással. Az iskola lehetőséget biztosít a szülőknek, hogy gyermekeik fejlődése érdekében kihasználják a pedagógusok különböző képzettségeit.

A tehetség kibontakoztatásának további területei, a továbbtanulásra való felkészítés, a tanulmányi, sport, nyelvi, kulturális és egyéb versenyekre való felkészítés.
„ Hogyha elhalkul a haza hangja

És úgy tűnik, a remény ködbe vész

Hallgasd, hogy zúg a templomod harangja,

S a sziklacsúcs a ködön túlra néz”

( Kozma László: Üzenet)

Népszokások megjelenése az 5. osztályban

Az 5. osztályos ének-zene tananyag első felében kiemelt szerepet kapnak a népdalok, népszokások. Ebben a tanévben ismerkednek meg a gyerekek a népdalok szekezetével, felépítésével, csoportosításának szempontjaival. Ezen kívűl részletesen foglalkozunk a népdalgyűjtéssel, kiemelve Bartók Béla és Kodály Zoltán gyűjtőmunkájával. A gyerekek megismerik a népdalelemzés alapjait, megtanulják az ereszkedő és kupolás dallamvonallal, a kvintváltó és visszatérő dallamszerkezettel, az új- és régi stílusú népdalok csoportjával.

Az ének-zene tanmenetben is megjelenik a hagyományőrzés, hiszen úgy van kialakítva, hogy a tanév idejére eső népszokások, ünnepek alkalmával oda tartozó témakört dolgozunk fel.

A pedagógiai proramban megfogalmazott célok és követelmények:
Dalanyag ismerete: A dalkészlet bővítése népdalokkal, műdalokkal, az érzelmi azonosulás megteremtése, fenntartása.

Az élményszerű tevékenységi formák során közösségi viselkedésformák kialakítása: gátlások oldása, fegyelem, pontosság, aktivitás, felszabadultság.

Az egyéni és közösségi éneklési készség továbbfejlesztése az életkori sajátosságoknak, a hangi adottságoknak megfelelően.

A zenei memória fejlesztése ismert dalokkal.

Tudjon az osztály 20-25 népdalt, műdalt tanári hangadás után emlékezetből, legalább 2 versszakkal, a dalok hangulatának megfelelő tempóban, dinamikával énekelni.

Törekedjen: a pontos szövegismeretre, a zenei hangsúlyok helyének megtartására, a helyes artikulációra, a tiszta éneklésre, az alkalmazkodó ritmus betartására.

Ritmikai elemek ismerete: A tanult ritmikai ismeretek elmélyítése.

Kommunikációs képességek fejlesztése.

A kreatív gondolkodás, alkotókészség fejlesztése.

Új ritmusok, ritmusértékek tudatosítása.
Zenei írás-olvasás: A megfigyelés, figyelemmegosztás, az alkotókészség, a kreativitás fejlesztése.Az eddig tanult dallami elemek elmélyítése.
Zeneirodalom: A zenei műveltség megalapozása, fejlesztése.

Élményszerzés a zeneművek hallgatása során.

Ismerkedés a zenei korszakkal, nagy zeneszerzőkkel. 

Az 5. osztályban a 2008/2009-es tanévtő bevezetésre került a nem szakrendszerű képzés, mely 18,5 éves óraszámban valósul meg.

Kiemelt fejlesztési területek: 
· zenei hallás és kottaismeret, 
· megismerő és befogadóképesség, 
· szabad asszociáció, 
· esztétikai érzék, 
· memória, 
· olvasás, szövegalkotás, 
· véleménynyilvánítás, 
· tolerancia,
· értékelés, 
· műélvezet, 

· térképen való tájékozódás, 
· logikai készség fejlesztése, 
· térbeli tájékozódó készség,
· improvizáció, 
· problémamegoldó készség, 
· hon és népismeret

Kulcskompetenciák:
· kommunikáció

· információgyűjtés, feldolgozás

· együttműködés
· szabálykövetés

A népi hagyományőrzés nem csak a tanórákon fontos. Ennek egyik legfontosabb helyszíne a környező településeken rendezett népzenei rendezvények. Az iskolánkban működő gyermekkórus - melynek jelenlegi létszáma 22 fő – a tanév során több minősítő népdaléneklő versenyen is részt vett. A csoportos mellett az egyéni tehetséggondozást is kiemelt feladatunknak tartjuk, a minősítő versenyeken több tanuló is indult szóló kategóriában is. 
Ezen kívül az iskola rendezvényein is rendszeresen fellépünk. Ezek a rendezvények is általában valamilyen ünnephez, népszokáshoz kötődnek, mint például a karácsony, a farsang, a húsvét és az anyák napja. 
A népköltészet megjelenése az ötödik osztályos Magyar irodalom órákon
( Ettől a tanévtől Szövegértés-szövegalkotás kompetenciaterület megvalósításával)
Az ötödik osztályos Magyar irodalom oktatása az alsó tagozatos népdal népmese kultúrának a felelevenítésével kezdődik. A gyerekek már sokat tudnak a népköltészet műfajairól. Ismerik a szólásokat, közmondásokat. Bár ezeknek a nyelvi formáknak használatában nem jártasak eléggé. Ismerik a mese sajátosságait, jellegzetes mesei fordulatokat. Szívesen hallgatnak és mondanak is mesét. A hagyományosan használt Apáczai Kiadó tankönyve egy mesei blokkal kezdődik, de az új kompetencia alapú oktatás modulfüzeteiben is központi szerepet játszik a népmese.


A népdalok is ebbe a témakörbe tartoznak. Itt főként a népdalok szövegének elemzésével. Ki kinek énekli? Milyen élethelyzetet mutat be az előadó? Milyen érzelmeket közvetít? Figyelmet fordítunk a vers ritmikai elemeire, a zeneiségre, a rímekre. A dalokat énekeljük. A kiszámolókat ritmizáljuk, a körjátékokat eljátsszuk.


Mind a népmese és a népdal tekintetében a kapcsolódó díszítőművészeti elemekkel is foglalkozunk. Nagy segítség a művészeti területek egységének bemutatásában Jankovich Marcell: Magyar népmesék sorozata. Ide tartozik a János vitéz feldolgozása is. Rendkívül nagy segítséget nyújt az egyszerű metaforák megértésében a sok grafikai megoldás. Jó példa erre, amikor szemünk láttára válik Iluska galamb 

A gyerekek nagy része alapvetően vizuális gondolkodású. Számukra a fogalmak inkább képek, mint szövegek. Ezért sokat rajzolunk egyénenként és közösen is. Ez a tevékenység nem öncélú, a megértést szolgálja.
bá.


Iskolánk Pedagógiai Programjában rögzítettük hagyományos rendezvényeinket. Ezek között szerepel a karácsonyi és a tavaszi kulturális bemutató. Mind a két ünnepkör sokféle lehetőséget nyújt népi kultúránk megismerésére, felkutatására. Elsősorban a helyi hagyományok felkutatására ösztönözzük a gyerekeket. De mivel ezek közül már csak kevés van szokásban, ezért a könyvtárban és az Interneten folytatjuk a kutatást. Ezután állítjuk össze a műsort, amit az iskola ünnepi rendezvényein mutatunk be. A produkcióban minden művészeti tárgy sokat munkálkodik. De az eredmény magáért beszél Azok a gyerekek, akik részt vesznek benne életre szóló tudást, élményt szereznek népi kultúránkból. De a nézőkhöz is fontos élmények, ismeretek jutnak el.

Kiemelt fejlesztési területek:

· pozitív érzelmi viszonyulás kialakítása népi kultúránk iránt,

· emlékezet fejlesztése a memoriterek által, 

· szövegértés, állandó nyelvi fordulatok, metaforák értelmezése,

· beszédfonetikai eszközök ismerete és alkalmazása, 

· gesztusok, mimika, színpadi mozgás,

· jártasság a könyvtár használatában és az internetes keresésben

Kulcskompetenciák: 

· Kommunikácó ( képi, nyelvi, zenei)

· Szabálykövetés

· Együttműködés

· Tolerancia

· Infokommunikációs eszközök alkalmazása

Közösség és hagyomány

A népi kultúra két fontos összetevője: a közösség és a hagyomány (tradíció). A közösség hordozója a hagyománynak. Ilyen hagyomány a szájhagyomány (népköltészet, folklór), illetve a tárgyi hagyomány (a bennünket körülvevő tárgyak kultúrája, a hozzájuk kapcsolódó tudás). A szóbeli és tárgyi hagyományon túlmenően van képi (pl. népművészet), mozgásos (pl. néptánc), zenei (pl. népzene) hagyomány is.


A hagyomány univerzális tudásanyag, ismeret.


A hagyomány azonban nemcsak a múltban volt, hanem a mai világban is a közösségek legfontosabb összetartó ereje. A modern világban is számos tevékenység, viselkedési forma támaszkodik a hagyományra. Sok gyermekjátékban, gyermekdalban, kiszámolóban sok százéves hagyományt fedezhetünk fel. Pl. az ingyom bingyom tálibe, tutálibe málibe ősi varázsló szöveg, amely gyermekdalunkban maradt fenn.


Ez így van az élet valamennyi területén. Az étkezés szokásaiban, az udvarlásban, a párkapcsolatban és az ünneplésben.


Az anyanyelv is csak szájhagyomány útján sajátítható el.
A népszokások ma
Minden korban szívesen visszanyulnak egy korábbi kor hagyományaihoz, művészetéhez. Ennek nyomán jó ideje megfigyelhető a régi népszokások fölelevenítése, valamint új hagyományok teremtése.


Egyes falvak, települések folyamatosan kutatják és fenntartják saját hagyományaikat, amelyekkel hangulatosabbá, élhetőbbé szeretnék tenni mindennapjaikat, s vonzóbbá kívánják tenni lakóhelyüket az érdeklődők előtt. Így van ez Köröstarcsán is. A KÖBE (Köröstarcsáért Barátok Egyesülete) létrehozta a tájházat. Mellette uniós pályázat segítségével felépült a Kulturális Öko-Centrum, mely ma állandó kiállításoknak és a Művészeti Iskolának ad állandó helyet. 

Tájház

Az évente megrendezésre kerülő Szilva- napok lehetőséget nyújtanak a népi hagyományok ápolásának, mintát nyújtanak az egyszerű ünnepek, mint a lekvár-főzés, vagy a pálinkafőzés ünnepeinek periodikus megünneplésére. 
Az emberek, és nemcsak a falusiak életében nagy szerepet játszik a periodikus idő. A hagyományos falusi életformában év minden napjára megvolt a tennivaló. Mindenki tudta, mit kell tenni, és ez biztonságot adott. Nem az volt fontos, hogy ki hány éves, hanem az, hogyan készüljenek a következő tennivalóra. Pl. betlehemesek fogadása, tojásfestés, dologtiltó napok betartása,

A falusi emberek életét behatárolták a hagyományok. Mindennek megvolt az ideje, az ünnepnek, a disznótornak, a böjtnek stb. Mindenki tudta, hogy mi illik. Szigorú rendje volt az öltözködésnek, az udvarlásnak, a templomba járásnak és az étkezéseknek is. Aki ezeket a szabályokat betartotta, bízhatott abban, hogy elfogadott tagja a közösségnek. Ettől biztonságban érezhette magát. Mai felgyorsult világunkban ezek az értékek veszni látszanak. Semmi mással nem tudjuk pótolni, mint értelmes, szabályok felállításával, betartatásával. Érdemes végig gondolni a néphagyományok bölcsességét, és okosan átalakítani azt úgy, hogy a XXI. Században is értelmezhetők és alkalmazhatók legyenek.

Ehhez gyermekeinknek meg kell ismerniük ezt a népi kultúrát. 
A hagyományok fölélesztését és a mindennapi kultúrába való beemelését szolgálja a népdal-, a népmese és a táncház-mozgalom.

Ebben is vannak már meglévő értékeink. Iskolánk kétfordulós mesemondó-versenyt rendez. Az elsőt Benedek Elek tiszteletére a helyi iskolások számára, a másik területi verseny, amely a környező települések versenyzőinek nyújt lehetőséget. 

Gyermekkórusunk népdal-éneklésben versenyez csoportosan és egyénileg is.


A táncház kipróbálására is volt lehetősége a tanulóinknak Szilva-napokon és a Szabó Károly Művelődéi Ház és Könyvtár ingyenes rendezvényein.
A szóbeliség ma


A szájhagyomány, a szóbeliség sem a múlté. Szerencsére a mai napig mesélnek a szülők, nagyszülők gyermekeiknek, unokáiknak mesét és egyéb családi történeteket. Énekelnek a kisgyermekeknek.


A gyerekek is csereberélnek egymás között történeteket, játékokat, mondókákat, locsolóverseket. A hagyományos népköltészeti műfajok visszaszorulnak (pl. monda, legenda), helyüket a viccek, anekdoták veszik át.


Az informatikai eszközök az egykori szájhagyomány szabályai szerint új írásos, képes közlési módra találtak az interneten, az e-mailekben, valamint az sms-ben. Ilyen módon használjuk az „sms-folklór” megjelölést is, ha sms-ben küldünk valakinek karácsonyi, újévi, húsvéti jókívánságot, verset, viccet.

A népi kultúra jövője

A népi kultúra egy része már csak múzeumokban, tudományos gyűjteményekben található.


A népi kultúra más része tovább fejlődve, új környezetben megváltozva él tovább. Mellette kialakult egy globális kultúra is.. Világunkat ezeknek a kulturális rendszereknek a keveredése jellemzi. A XX. században felerősödő nemzetközi turizmus előtérbe hozta a helyi népi kultúrákat. Magyarországon is egyre jobban terjed a falusi turizmus, melynek keretében többnyire hagyományos, de minden kényelemmel felszerelt parasztházakban, vidéken, jó levegőn, falusi csöndben és népi tárgyak között lehet üdülni, pihenni, s közben ismerkedni a mai falu világával

Kölcsey Ferenc írja Parainesis Kölcsey Kálmánhoz című írásában: „Tiszteld és tanuld más mívelt népek nyelvét is…, de soha ne feledd, miképpen idegen nyelveket tudni szép, a hazait pedig lehetségig mívelni kötelesség”

Ugyanez igaz az egész népi kultúránkra. Más kultúrák jellemzőit megismerni fontos, saját kultúránkat, hagyományainkat ismerni pedig egyenesen kötelesség.
Karácsony

A magyarságot letelepedésétől kezdve többféle hatás is érte, melyek együttesen a magyar karácsonyi szokások kialakulásához vezettek. Ilyenek voltak a középkortól kezdve a katolikus egyház szertartásai, karácsonyi énekei, továbbá a szerzetesek és tanítók által ideplántált színjátékszerű mozzanatok, mint a karácsonyi játékok, a jászolállítás szokása. Ezeknek a századok során népi formaváltozatai alakultak ki.

Más, inkább mágikus jellegű rítusok is meghonosodtak nálunk, mint a karácsonyi asztal szertartásos elkészítése, a karácsonyi szalmahintés szokása, a pásztorok karácsonyi vesszőhordása.

A karácsonyfa-állítás szokása a XIX. század negyvenes-ötvenes éveiben városon jelentkezett először, ma azonban országosan elterjedt, és ahol gyermekek vannak, mindenütt állítanak karácsonyfát. Erdély néhány megyéjében azonban még a háború alatt is újévkor, az „aranyos csikó” hozta a gyermekeknek az ajándékot.

A karácsonyi népi színjáték középpontjában hazánkban a kifordított bundát viselő bohókás betlehemes pásztorok tréfálkozása, éneke, játéka áll. A betlehemezők házilag készített jászol vagy templom alakú kis betlehemet hordoznak magukkal.  Ma általában gyermekek adják elő a betlehemes szövegeket, kivéve egyes székely falvak felnőtt férfiak által előadott karácsonyi misztériumait, amelyeknek külön érdekessége, hogy a pásztorok állatbőrből készült, félelmes álarcokat hordanak. Ilyen pl. a Bukovinából Tolna megyébe települt székelyek ún. csobánolása (betlehemes játéka).

A karácsonyi játékok legrégibb rétegét hazánkban is latin nyelvű liturgikus játékok képviselik, amelyek a XI. századtól kezdve az istentisztelet részét képezték. Középkori magyar nyelvű karácsonyi játékszöveg nem maradt ránk, nyomon követhetjük azonban e műfaj barokk szakaszát. A XVII–XVIII. században főként iskolások és laikus vallásos társaságok előadásairól szólnak a tudósítások. A XIX. századtól a betlehemezés két fő formáját ismerjük, az élő szereplőkkel és a bábokkal előadott karácsonyi játékot. Az utóbbit bábtáncoltató betlehemezésnek nevezik; ennek két táji központja volt: Dunántúl és a Felső-Tisza vidéke, bár szórványosan másutt is előfordult a karácsonyi bábozás.

A betlehemes játékok fő jelenete hazánkban a pásztorjáték. A mezőn alvó pásztorokat az angyal keltegeti, és az újszülött Jézushoz küldi. A főszereplő egy süket öreg pásztor, akinek tréfás félreértései alkotják a humor fő forrását. A játékok további mozzanatai a következők: a szent család szállást keres (itt a játék bemutathatja a szállást megtagadó gazda vagy a gazdag kovács keményszívűségét és a keményszívűség büntetését is). Ezután a pásztorok, néha a napkeleti királyok is, ajándékot visznek a kisdednek. A játék része lehet a Heródes-jelenet is, pl. Heródes találkozása a napkeleti királyokkal, tanácskozása vezéreivel stb., de a Heródes-játék külön vízkereszti játék tárgya is lehet.  

Betlehemes játékszövegeinkben Benedek András több táji csoportot különböztetett meg. A legarchaikusabbak az erdélyi játékok, egyes jelenetek egészen a XVII. századig vezethetők vissza. A dunántúli játékokban az antikizáló pásztornevek, mint Titirus, Maksus, Koridon, a barokkos irodalmi divatot tartották fenn. A jó–rossz, szegény–gazdag ellentét igen egyszerű, szemléletes formában mutatkozik meg a játékokban. A tréfát a pásztorok szolgáltatják, akik félreértik az angyal latin szavát. Tudatlanok, de jószívűek, és csekély javaikból szívesen adakoznak. A betlehemezést szintúgy, mint másféle színjátékos szokásokat adománykérő formulák zárják le.

A betlehemes játékok mellett ismerünk más, inkább helyi elterjedésű paraszti misztériumokat és moralitásokat is. Ilyen volt pl. a Paradicsom-játék, amely Ádám–Éva napján a bűnbeesés történetét adta elő.

Főként katolikus vidékeken divatozott a karácsonyi asztal készítése. Somogy megyében pl. szénát borítottak az asztalra, és sarkaira különböző tárgyakat: fésűt, kaszakövet, kést raktak. Utána asztalkendővel borították le az asztalt; a Zselicségben három asztalkendőt is használtak ilyenkor, a terítőt pedig keletről nyugati irányba kellett az asztalra tenni. Egy szakajtóban terményeket: zabot, búzát, kukoricát kevertek össze, erre lószerszám került, s ezt az asztal alá tették. A karácsonyi asztal és a karácsonyi ételek készítésének táji változatait Cs. Pócs Éva monografikusan is feldolgozta.

Az ország sok részében karácsonykor a pásztorok vesszőt hordtak a házakhoz. E mágikus hatásúnak tartott rítust Manga János írta le az Ipoly menti falvakban. Karácsony böjtjén a csordás egy csomó vesszővel végigjárta azokat a házakat, ahol tehenet tartottak. A gazdaasszony a csomóból annyi vesszőt húzott ki, amennyi tehén a háznál volt, s ezzel megcsapkodta a csordás lába szárát. A vesszőhordás általában köszöntő mondásával is összekapcsolódik.

A regölés

A regölés a télközépi, karácsonyi, újévi köszöntés Európában általában ismert szokásának magyar változata. Ilyenkor gyermekek, legények vagy felnőtt férfiak is házról házra menve bőséget, boldogságot kívánnak a következő évre. A szokás tehát igen általános, de már sajátosan magyar a szokás neve. Nyelvészeink szerint a regölés név éppúgy, mint a regösének, „hej, regö rejtem…” refrénje, finnugor eredetű, s etimológiailag összefügghet a régi magyarok sámánjainak révülésével, eksztázisba esésével is. Középkori okleveleink már név szerint emlegetnek „regösöket”, akik – mint kitűnik – mulattatók, királyi együttivók, latin szóval combibatorok voltak. A XVI–XVIII. században a kalendáriumok a vízkereszt utáni első hétfőt regelő hétfőnek nevezték. Heltai Gáspár a XVI. században a regelő hetet emlegeti, mikor az emberek isznak, tobzódnak, s ez szerinte az ördög nagy ünnepe. A történeti adatok tehát szólnak regösökről és regölésről, de regösénekszöveget nem sikerült a régebbi korokból találni.

Az utolsó két évszázadban a Dunántúlon és Erdélyben, Udvarhely megyében volt szokásos a regölés. A Dunántúlon legények jártak láncos bottal és köcsögdudával felszerelve olyan házakhoz, ahol eladó leány volt, és elénekelték varázséneküket. Ennek egyik állandó motívuma a termékenységvarázslás: a gazdának és háza népének jó egészséget, vagyont kívántak. A második részben egy leányt varázsoltak, azaz regöltek össze egy legénnyel. Hogy ezt milyen komolyan vették, annak az emlékét még most is felfedezhetjük. 1968 decemberében két idősebb embert kértem meg Egyházasfaluban (Győr-Sopron m.), hogy énekeljék magnetofonra a regöséneket. Szívesen megtették, de előzőleg tanakodtak, hogy milyen leány- és legénynevet említsenek az énekben, nehogy véletlenül össze nem illő párt regöljenek, vagyis varázsoljanak össze.

E két állandó részt megelőzi a beköszöntő, melyben a regösök elmondják, hogy hosszú, fáradságos útról érkeztek; néha megemlítik, hogy nem rablók, hanem István király szolgái. A regölés fő időpontja ugyanis december 26., István vértanú napja volt, akinek alakja a népi emlékezetben egybeolvadt a magyarok első királya, István alakjával.

A bevezetőhöz tartozik a csodaszarvasról szóló részlet is. Az ének szerint tiszta folyóvíz keletkezik, melyet pázsit fog körül, ezen csodafiúszarvas legelészik. Szarvának ezer ága-bogán a gyertyák gyújtatlan gyulladnak, oltatlan alusznak. Más énekben a holdat, a napot és a csillagokat viseli testén a szarvas.

A csodaszarvas titkát sok tudós igyekezett megfejteni. Annyi bizonyos, hogy a szarvas sok európai, ázsiai, sőt észak-amerikai indián népnél is a csillagos ég, főként a téli égbolt jelképe. Ez az ének mitikus képben a téli napfordulóra s az évszakok megújulására utal:

Szerencsés jó estét adjon Isten! Regösök vagyunk.
	Amoda is keletkezik egy sebes patak,


	Legeltetem juhaimat, csodaszarvas.
Csodaféle szarvasnak
Ezer ága-boga,
Ezer ága-bogán
Ezer misegyertya
Gyulladván gyulladjék.
Oltatván aludjék.
Ej regö-rejtem,
Regö-regö-regö-rejtem!
Itt is mondanának
Egy szép leányt,
Kinek neve volna,
Német Franciska volna,
Ej regö-rejtem,
Regö-regö-regö-rejtem!
Amoda is mondanának
Egy szép legényt,
Kinek neve volna:
Varga Mihály volna,
Ej, regö-rejtem,
Regö-regö-regö-rejtem!
Regöljük a gazdát,
Vele az asszonyát;
Ej regö-rejtem,
Regö-regö-regö-rejtem!
Sarokban a zacskó,
Tele van százassal;
Fele a gazdáé,
Fele a regösöké,
Ej, regö-rejtem,
Regö-regö-regö-rejtem!
Cserfa a köntösünk, zöldfa a bocskorunk.
Tovább is kell menni, dohányt is kell venni; jó éjszakát!


	


(Győr-Sopron m., Egyházasfalu)

Dömötör Tekla: Magyar népszokások
„Advent”
A karácsonyt megelőző időszak jellegzetességei, ünnepi készülődés, a tél szépségei, a téli napforduló történelmi és társadalmi hagyományai

Cél:
A télről, az adventi és a karácsonyi népszokásokról szerzett ismeretek bővítése, rendszerezése. Ezek gyakorlati alkalmazása.

Tér és idő:
A periodikus idő szerepe az ember életében. Az ünnepek meghatározó szerepe az emberi élet periódusaiban.

Szabályok:
A szabályok betartása kiszámíthatóvá, biztonságosabbá teszik kapcsolatainkat.

Fejlesztendő kompetenciák:

Szociális – empátia, tolerancia, illemszabályok betartása

Kommunikációs- szóbeli és írásbeli kifejezőképesség, véleményalkotás, vitakészség, 

kommunikációs szerepcsere.

Előadói képesség fejlesztése szerepjátékkal. (Betlehemes játék)

Esztétikai kompetenciák fejlesztése, karácsonyi dalok éneklése, adventi koszorúk, karácsonyfadíszek készítésével.

Kognitív képességek – matematikai gondolkodás fejlesztése gyakorlati feladatokkal, tudásszervező, tanulási készség, a tanultak rendszerezése pl. tablón.

IKT alkalmazási képesség fejlesztése üdvözlő kártyák készítésével, karácsonyhoz kapcsolódó versek dalok keresése számítógép segítségével.

Gyakorlati kompetencia. Süteménykészítés.
Korosztály: 5. évfolyam.
Tevékenységek

A tevékenységek nagyobb részben a tanórán valósulnak meg. De vannak tanórán kívüli tevékenységek is pl.: süteménykészítés és a karácsonyi kulturális bemutató, amely egyben a záró program is.
	Óra időkeret
	Óra, foglalkozás megnevezése
	Célok, kompetenciák
	Tevékenységek
	Eszközök

	1 óra
	Osztályfőnöki
	Szóbeli kifejező képesség fejlesztése. Véleménynyilvánítás kulturált módjai.  Szociális kompetenciák, odafigyelés egymásra. 
Esztétikai kompetenciák.
Az ünnepek meghatározó szerepe a család életében
	Miért várom a karácsonyt? Beszélgetés. Tanterem, osztályfenyő díszítése.
	Fenyő,
színes papírok, 
olló,
ragasztó

	5 óra 
	Magyar – Szövegértés, szövegalkotás
	Tér és idő kifejezése az irodalomban és a mindennapi életben. Előadói kompetenciák fejlesztése, verbális és metakommunikációs eszközök használatának gyakorlása. 
Az emlékezet fejlesztése rövid szövegek tanulásával. Népi hagyományok ápolása Betlehemes szokások megismerésével, a játék megtanulása, színpadi bemutatása.
	A téli ünnepkörrel kapcsolatos szövegek feldolgozása heterogén csoportokban, kooperatív technikák alkalmazásával. 
A Betlehemes játék megtervezése,
összeállítása, színpadra rendezése.
Jelmezek, díszletek tervezése, elkészítése.
	szövegek,
versek, szöveggyűjtemények, internetes oldalak
kartonok, 
olló, 
ragasztó,
festékek,
textíliák,
varró eszközök

	1 óra
	Rajz és vizuális kultúra
	Esztétikai kompetenciák fejlesztése.
A karácsonyi ünnepkör néprajzi hagyományai.
A kézügyesség fejlesztése.
	Karácsonyfadíszek készítése.
A Betlehemes játék díszlete, jelmezeinek tervezése.
	agyag,
színes papírok, 
színes ceruzák,
olló

	1 óra
	Ének
	Zenei esztétikai érzék fejlesztése.
Az ünnepek, a szokások fontossága életünkben.
Empátia, egymásra figyelés,
zenei memória fejlesztése.
	Karácsonyi dalok 
	Kották,
szövegek, 
zongora

	1 óra
	Informatika
	Szociális kompetenciák. Ünnepek szerepe a családban.
IKT használatának gyakorlása.
Együttműködés, 
kognitív képességek fejlesztése.
	Barangolás a neten.
Karácsonyi versek, dalok, képek keresése.
Üdvözlőkártya 
szerkesztése.
	Számítógép, Internet, 
nyomtató,
papír

	5 óra
	Matematika
	Kognitív képességek fejlesztése.
A valóság mennyiségi viszonyainak tudatosítása.
Együttműködés.
Szociális kompetenciák fejlesztése – az ünnep öröme. A valóság reális értékeinek megtapasztalása. 
Mi menyibe kerül? Mennyibe kerül a leértékelés?
Melyek a reális mennyiségek egy étel elkészítésénél?
	Karácsonyi leértékelés. 
Annak kiszámítása, mennyit takaríthatunk meg.
Karácsonyi mézes sütemény elkészítése.

Mennyiségi mérések, számítások
	Reklámújságok, hirdetések

Feladatlapok.
A karácsonyi mézeshez való anyagok.

	2 óra
	Karácsonyi kulturális bemutató


	Záró program.
Sok éves iskolai hagyományt őrizve az ünnep méltó megünneplése, ami erősíti az iskolai közösség élményét. Megerősíti az együttműködés fontosságát.
A bemutatón fellépők kommunikációs képességei fokozódnak, önképük pozitívabbá válik. 
	Bemutató
	Szabó Károly Művelődési Ház és Könyvtár színház helyisége.
Hang berendezések, erősítő, 
mikrofonok stb.
Jelmezek, 
díszletek.

Tavaszi népszokások
A húsvéti ünnepkör a húsvétvasárnap, megelőző virágvasárnappal kezdődik. Ez követi a nagyhét, húsvétvasárnap, húsvéthétfő és végül fehérvasárnappal zárul a kéthetes időszak. 
Virágvasárnap


A húsvét előtti vasárnap Jézus Jeruzsálembe való bevonulásának emlékünnepe. Az ezen a napon általánossá vált pálmaszentelést Magyarországon barkaszentelés helyettesítette. A szentelt barkát gyógyításra, mennydörgés és villámlás elhárítására is foganatosnak hitték. Az állattartásban pedig jósló-, varázsló-, rontás elleni erőt tulajdonítottak neki.
A gazdasszony megszámolta, hogy hány szem barka van az ágakon, mert azt gondolta, annyi kislibája lesz a tavaszon. Rontás ellen szentelt barkával füstölték meg az ólakat.

Kiszehajtás

A kisze (kiszőce, kicevice) többnyire menyecskének öltöztetett szalmabáb volt, ami a telet, a böjtöt, a betegséget személyesítette meg. Az elnevezés a böjti, korpából készült savanyúlevesre utalt. A bábu ruháját darabonként szedték össze az abban az évben férjhez ment menyecskéktől. A lányok énekszóval vitték végig a kiszét a falun, és kiénekelték, hogy ki adott, és ki nem ruhát. A vonuláshoz sok hiedelem kapcsolódott. Úgy vélték, ha a bábu visszafordul, visszajön a betegség a faluba, vagy jégeső veri el a termést. Aki elsőnek kapta fel a kiszét, az hamarosan férjhez megy. A falu végére érve a bábut levetkőztették, szétszedték, a vízbe dobták vagy elégették.


Mi a Körösbe dobtuk. A gyerekek nagyon élvezték. Bár úgy tűnt, időben távol van már tőlük ez a kultúra, mégis megérintette őket a játék.
Villőzés

A villőzéshez különböző nagyságú villőágakat (zöldágakat) szalagoztak fel, és kifújt tojásokkal díszítették. 8-10 lány vitt egy villőágat, ami a tavasz közeledtét hirdette. Házról házra jártak, és énekeltek.

„ Villő, villő ki háza ez?

Biz a jámbor ember háza,


Falu végén selyemsátor


Villő, villő selyemsátor.


Adjon kendtek tyúkmonyát,


Ha nem tojott a kakas


Egye meg a farkas!”

(Kolon)

A gazdasszony letört egy kis gallyat az ágról, megveregette vele a lányokat, és azt mondta: „ Mind menjetek férjhez!” A gallyat eltette. És a kikelt kislibákat átbújtatta alatta, hogy egészségesek legyenek. Volt, ahol a két szokás összekapcsolódott. A kiszével kivitték a telet, a villővel behozták a tavaszt.


„Kice, kice, villő,


Majd kivisszük kice-vicét, villő,


Majd behozzuk a zöld ágat, villő.”

Az általunk szerkesztett népi játékban mi is ötvöztük a két szokást.

A nagyhét jeles napjai

A nagyhét is rendkívül gazdag hagyományokban. Településünkön ezek a hagyományok már nem ismertek, csak néhány család által ismert vagy betartott szokásokról tudunk. Ezért legalább ismeret szintjén szeretnénk gyermekeinknek átadni ezeket.

Ez a tavaszi természet megújulásának időszaka, amelyben az emberek a környezetük megújítására, megtisztítására is gondot fordítottak. A nagyhét első napjain az asszonyok meszeltek, tapasztottak, mostak, takarítottak. A parasztporták rendbe tétele mellett a falu közmunkái is erre a hétre estek. Megjavították a határbeli utakat, kitisztították a kutakat, újra ásták az árkokat. Köröstarcsán ma is illik rendbe tenni, kitakarítani a házat és az udvart húsvétra. Érdekes, hogy sok fiatal már nem tudja mihez kötni ezt a szokást, de tudja, hogy ezt meg kell tennie.
A külső megtisztulás mellett a lélek megtisztulását is fontosnak tartották. Településünk református település. Erre a tavaszi időszakra esik a keresztelések nagyobb része, s leginkább pünkösdre a konfirmálás.
Nagycsütörtök

A nagyhét jeles napjai nagycsütörtökkel kezdődnek Ezen a napon „ Rómába mennek a harangok”, s utoljára szólalnak meg nagyszombatig. Az idő és a szertartások jelzésére kereplőt használtak. Ez tudomásom szerint nálunk nem volt szokás. De beszélünk róla, mert ez is része népi kultúránknak.

Ezen a napon az egyházi szertartás része volt a lábmosás. A pap 12 férfi lábát mosta meg, emlékezve arra, hogy, hogy Jézus is megmosta tanítványainak lábát az utolsó vacsora estéjén


A házak konyháján hagyták kialudni a tüzet, amit nem gyújtottak meg nagyszombatig, és nem is főztek addig.


Nagycsütörtököt zöldcsütörtöknek is nevezték, mert délvidéken ezen a napon fiatal csalánt vagy spenótot ettek, hogy jó termés legyen. A csirkék ételébe is vagdalt csalánt kevertek.

Nagypéntek
Nagypéntek a református egyház legnagyobb ünnepe. Jézus kereszthalálának emléknapja, a böjt és a gyász ideje. Ilyenkor a legtöbb templomban passiójátékot rendeztek, amelyben bemutatták a szenvedéstörténetet.


A gazdasszony körbesöpörte a házat, hogy elűzze onnan a férgeket. Szándékát legtöbbször mondókával is megerősítette, amely egyúttal a nagypénteki tűzgyújtási tilalomra is utalt:


„Patkányok, csótányok, egerek, poloskák


Oda menjetek, ahol füstös kéményt láttok!”

(Göcsej)

Nagyszombat

Nagyszombaton szentelték meg a tüzet: a templom előtt vagy a templom mellett raktak máglyát. A megszentelt tűz lángjával vagy parazsával gyújtották meg a templom óriási húsvéti gyertyáját. A szentelt tűz maradványait az emberek hazavitték. Sok háznál tartották azt a szokást, hogy nagycsütörtöktől nagyszombatig nem raktak tüzet, majd nagyszombaton az új tüzet a templomból hazavitt szentelt parázzsal gyújtották meg. Ezen főzték meg az ünnepi ételt. A megszentelt tűz parazsából és szenéből tettek az állatok ivóvízébe, szétszórták a házban és a földeken.

Ugyancsak nagyszombati szertartás a vízszentelés, azaz a templom keresztvizének megszentelése. A házakat is, a középkorban még talán a felnőtteket is megszentelték. Valószínűleg innen származik a keresztgyerek húsvéti megajándékozásának szokása.

Feltámadási körmenet

A leglátványosabb nagyszombati szertartás a feltámadási körmenet volt. A középkorban még vasárnap hajnal, ma már nagyszombat estéjén tartják. Régebben a körmenetben a falu legtekintélyesebb embere hordozta körbe a feltámadt Jézus szobrát. Nagyszombaton ért véget a böjt is: a körmenetről hazatérve fogyasztották el az ünnepi vacsorát.

Éjszaka Jézus keresésére indultak az emberek. Ekkor a hívők énekelve körbejárták a helységbeli kereszteket, majd a legtávolabbinál megtalálták az általuk előzőleg elrejtett Jézus szobrot.

Húsvéti ételek
Szokás volt a húsvéti felszentelés vagy ételáldás is. Ilyenkor fehér kendőbe kötött tányéron vitték a templomba a sonkát, főtt tojást, kalácsot és tormát. A mise végeztével a pap megszentelte a csomagot, majd az asszonyok sietve, majdhogynem szaladva vitték azt haza, mert úgy tartották, hogy aki gyorsan ér vissza a házába, az a munkában is ügyes lesz. Az ünnepi asztalnál mindenki kapott egy kis szeletet a megszentelt ételből.

Húsvéti locsolkodás
A húsvéti locsolkodás világi szokás. Régebben húsvét hétfőn faluhelyen a kútból húzott vízzel locsolták meg a lányokat, vagy nemes egyszerűséggel egy patakba vetették. A fiúk ezután tojást és szalonnát, vagy festett tojást kaptak, ez utóbbival a lány még az érzelmeit is ki tudta fejezni. Ma a fiúk illatos vízzel locsolnak. A műveletet mondókával kísérik. A lányok köszönetképpen még ma is ajándékot adnak, de ma már a festett tojást sok helyen felváltotta a csokoládéból készült tojás vagy nyuszi figura. Sokszor aprópénz is jár a locsolkodónak. Észak- és nyugat-magyarország egyes falvaiban locsolás helyett a vesszőzés dívik. Mindkét szokás az ősi termékenységvarázsló rítusokból ered.
Jeles napok, tavaszi ünnepek, húsvét
Cél: 

A tavaszról, a tavaszi jeles napokról szerzett ismeretek bővítése, rendszerezése. Ezek gyakorlati alkalmazása. Hagyományos szokásaink megismertetésével a nemzethez, településhez tartozás attitűdjének erősítése.

Tér és idő: 
A periodikus idő szerepe az ember életében. Az ünnepek meghatározó szerepe az emberi élet periódusaiban.

Szabályok: 
A szabályok betartása kiszámíthatóvá, biztonságosabbá teszik kapcsolatainkat.

Fejlesztendő kompetenciák:

Szociális – empátia, tolerancia, illemszabályok betartása

Kommunikációs- szóbeli és írásbeli kifejezőképesség, véleményalkotás, vitakészség, 

kommunikációs szerepcsere.

Előadói képesség fejlesztése szerepjátékkal. (Kiszehajtás, villőzés)

Esztétikai kompetenciák fejlesztése: kiszebábu, villő készítése. Dalok versek szép bemutatása, színpadi mozgás, tánc, 

Gyakorlati kompetenciák

Együttműködés

IKT alkalmazási képesség fejlesztése üdvözlő kártyák készítésével, 

húsvéhoz kapcsolódó versek dalok keresése számítógép segítségével.

Korosztály: 5. évfolyam.
	Időkeret
	Óra, foglalkozás megnevezése
	Kompetenciák, célok
	Tevékenységek 
	Eszközök

	1 óra 
	osztályfőnöki
	Szóbeli kifejező képesség fejlesztése. Véleménynyilvánítás kulturált módjai.  Szociális kompetenciák, odafigyelés egymásra.
Esztétikai kompetenciák.
Az ünnepek meghatározó szerepe a család életében.
	Tavaszi népszokások.
Milyen helyi szokásokat ismernek?

Milyen szokások vannak a családokban?

Milyen ételeket készítenek?

Információ-gyűjtés pókháló ábrán. Böjti ételek szétválogatása a szokásosaktól kártyák segítségével.
	filctoll, csomagolópapír,
kártyák

	2 óra
	Ének
	Zenei kommunikáció.
Tavaszi népdalok, játékdalok, a kiszézés és a villőzés dalainak megismerése, megtanulása.
	Dalok éneklése, népi játék, tánc.
	CD. 
kották,
zongora

	2 óra
	Rajz
	A népi viselet.
Milyen volt a lányok, a menyecskék viselete? 
Hogy öltözött a menyasszony?

Mi volt a kiszebáb,
a villő allegórikus jelentése?

Gyakorlati és esztétikai kompetenciák.
	Viselet tervezése, kiszebáb készítése.
	textilek, seprűnyél, szalma, tű, cérna olló, színes papírok

	5 óra
	Magyar

Szövegértés -szövegalkotás
	Kommunikáció.
Az interjú módszerei.
Ismerjék meg, hogy családjukban hogyan tartják meg a hagyományokat!

Színpadi mozgás, színpadi beszéd.

Zenei kommunikáció.
Együttműködés a szerepjátékban, a díszletek és a jelmezek elkészítésében.
	A műsor anyagának összegyűjtése csoportonként.

1. Locsolóvers

2. Hogy ünnepel a mi családunk? Mi milyen szokásokat tartunk?

3. Melyek a húsvéti ünnepkörrel kapcsolatos szokások? 

(könyvtár, Internet)

Műsor összeállítása

Kommunikációs gyakorlatok

díszlet, jelmez készítés 
	Internet, könyvtár, jegyzetfüzet, rajzlap, színes ceruzák, kartonok, festékek, ragasztó, textilek, tű, cérna, olló stb.

	1 óra
	Informatika
	IKT eszközök használata
	Anyaggyűjtés
	Internet elérhetőség

	4 óra
	Délutáni próba
	Színpadi beszéd, mozgás, népi játék színpadra vitele
	Próba
	Színpad, hangtechnikai eszközök

	2 óra
	Tavaszi kulturális bemutató
	
	bemutató
	Színpad, hangtechnikai eszközök

	1 óra
	Osztályfőnöki óra
	Önértékelés, társértékelés, az együttműködés értékelése
	értékelés
	értékelő lap

1. sz. melléklet

Karácsonyi műsor

Dobszay László: Kántálás, Karácsonyi, újévi jókívánságok 

— Felvéve: karácsony, betlehemes, színdarab 

Kellékek: kifordított kabátok, láncosbot, kucsma, tarisznya 
Ének: Menjünk, menjünk. 
Mind: Szabad-e elmondani a karácsonyi köszöntőt? 
Gyerek: A karácsony itt vagyon, üdvözöljük hát nagyon! 
Mind: Isten áldja meg ennek a háznak a gazdáját, 
Csűrét, kamráját és minden jószágát! 
Gyerek: Adjon Isten minden jót az új esztendőben, 
Fehér kenyér dagadjon 
Fűzfa tekenőben. 
Bor, búza, kolbász 
Legyen mindig bőven. 
2 gyerek: A patikát felejtsük el, 
Az új esztendőben. 
Rontom, bontom, haragszom, 
Újévre csak azt mondom: 
Ne legyen jó napja több, 
Mint háromszázhatvanöt! 
(Kintről kopogás hallatszik.) 
Mind: Komámuram bújjék be 
Mi jót hozott újévre? 
Gyerek: (Öregnek öltözve) 
Komatálat, bablencsét, 
Kívánok jó szerencsét. 
Cifra bundát, cifra szűrt 
Teli pincét, teli csűrt. 
Mind: Fehér cipót, piros bort, 
Decemberre disznótort! 
Gyerek: Adjon Isten minden jót 
Ez új esztendőben. 
Mind: Vegye el mind a nem jót 
Ez új esztendőben. 
Mitől félünk mentsen meg, 
Amit várunk legyen meg 
Ez új esztendőben. 
Látom a gazdának szíves jó szándékát 
Kezében forgatja a pénzes kassza kulcsát. 
Nekünk is juttat belőle 
Egy - két forintocskát. 
(Egy gyermek körbejár vállára vetett tarisznyával.) 
Mind: Nosza, nosza jó gazda, jó gazda 
Bocsáss minket utunkra. 
Házadra, magadra szálljon 
Isten áldása! 
Boldog ünnepeket kívánunk! 
Ének: A hajnali harangszónak.

ELSŐ PÁSZTOR: (Bemegy)
Dicsérem az Istent, mindnyájukat kérem, hogy e házba engedély nélkül beléptem! Nemcsak magam vagyok, társaim is vannak, akik nem minden bokorban akadnak. Kérdik az urak, kik vagyok, mi vagyok? Híres, derék pásztorlegény vagyok. Betlehemből jöttünk, betlehemet hoztunk, az urak engedelmére be szabad mutatni? 

GAZDA: Hadd lássuk!

(Kimegy a pásztor, és kint az angyalokkal énekelnek, közben a pásztorok a botot csörgetik.)
 ANGYALOK ÉNEKE:
Szerencsés óra, boldog éjszaka,
Megszületett a Jézuska,
Betlehemben az éjszaka,
Szerencsés óra, boldog éjszaka.

MÁSODIK PÁSZTOR: (Bejön)
Hopp estét, jó estét! Már megint itt vagyok, ez farkasbundámon a lyukak oly nagyok. Ezt is az éjjel a vadak szedték széjjel.

(Angyalok hozzák be a betlehemet.)
ANGYALOK ÉNEKE:
Nagy fényesség tűnt az én szemembe
És egy angyal szó hangzott fülembe,
Halljátok, mit mindok, és ezt csodáljátok
Betlehembe.

ELSŐ PÁSZTOR: (Hívja be az öreget.)
Fityfiritty öreg, gyere be, jó parázs tűz vár idebe. Hideg már a pitvar, dideregni benne. Sarka felé öreg a kilincsnek, ki a ki!

ÖREG: Hát nekem mindig csak ki a ki? Hát be mikor lesz már? Ha bemegyek, úgy megszabom az ingetek ujját, hogy magam is megbánom. 

ANGYALOK ÉNEKE:
Pásztorok kik a hegyekbe,
Nyájat legeltetnek hegy és völgybe,
Halljátok mit mondok és ezt csodáljátok
Betlehemben.

(Az öreg bejön.)
MÁSODIK PÁSZTOR:
Feküdj, öreg, feküdj, majd mi vigyázunk a nyájra.

ANGYALOK ÉNEKE:
Feküdjetek pásztorok, pásztorok
Örömet hirdetnek, mert ma nekünk született,
Kit megjövendőltek
Megváltó Jézusunk
Alle, alle lúja.

ELSŐ PÁSZTOR:
Hallod, öreg, hallod, kísértetet látok, úgy téged, mint engem el akar ragadni. Csapófát az öreg alá!

ÖREG:
Csapófát, édes gyermekem, az öreganyád alá, ötször-hatszor felugrok én, míg te egyszer (Közben feláll.) hun van, hun van, had ütöm hát.

PÁSZTOROK ÉNEKE:
Kelj fel, te vén Matyi
Ne szunyókálj,
Látod a Betlehem nagy tűzben áll,
Ne sajnáld álmaid félben hagyni
A kisded Jézusért fáradozni.

ELSŐ PÁSZTOR:
Gyere, öreg, Betlehembe kis Jézust imádni.

ÖREG:
Hova, hova? Debrecenbe kis piros pipát csinálni?

PÁSZTOR:
Nem, nem öreg, Betlehembe kis Jézust imádni.

ÖREG:
Merre van az?

PÁSZTOR:
Arra-arra, amerre a mennyei harang szól. 

ELSŐ PÁSZTOR:
Öreg, mit hoztál a kis Jézuskának? 

ÖREG:
Hoztam egy tokjót, jólesz a bográcsba, meg mellé egy karé kenyeret, meg egy köcsög aludttejet.

MÁSODIK PÁSZTOR:
Öreg, tudsz imádkozni?

ÖREG:
Hogyne tudnék, édes gyermekem!

Tyúkhús, lúdhús, melegcipó, egy icce bor,
Hamm, bekaplak tarisznáymba, onnan pedig
Többet ki nem jössz. 

PÁSZTOROK ÉNEKE:
Gyere, öreg, üljünk le,
Igyunk a gazda borából, annak is a legjavából,
Rázd meg öreg a bundád, a bundád,
Hadd peregjen a bolhád, a bolhád.

ÖREG:
Meg is rázom én a bundám, itt is hagyok vagy száz bolhát.

(Az öreg közben táncol.)
PÁSZTOROK ÉNEKE:
Az öreg bundásnak jól megy dolga, 
Mert házasodni nem akar soha,
Bármit kéne tenni, bár megházasodni
Boldogság volna.

ÖREG:
Bizony, édes gyermekem, a házasság bolondság, örökös pokolra vezető rabság.

ANGYAL:
Felkérem a tisztelt házinépet, hogy tekintse meg a Betlehemet.

PÁSZTOR:
Köszönj, öreg, a házigazdától.

PÁSZTOROK ÉNEKE: (Mennek kifelé.)
Az Isten áldja meg e háznak gazdáját.
Töltse meg az Isten a pincés kamráját. 

2. számú melléklet
Locsoló versek

Korán reggel útra keltem,
Se nem ittam, se nem ettem.
Tarisznya húzza a vállam,
Térdig kopott már a lábam.
Bejártam a fél világot,
Láttam sok-sok szép virágot.
A legszebbre most találtam,
Hogy öntözzem, alig vártam.
Piros tojás, fehér nyuszi,
Locsolásért jár egy puszi.


Húsvét másodnapján
Az jutott eszembe,
Üveg rózsavizet
Vettem a kezembe.
Elindultam véle
Piros tojást szedni,
Adjátok hát, lányok,
Ha nem sajnáljátok,
Ha pedig nem adtok,
Licskes-lucskos,
Facsaró vizes
Lesz a ruhátok!
Kivirradt a tavasz ma húsvét napjára,
Új életet öltött ismét föl magára.
Én is e szent napon örömet hirdetek,
Mert Jézus feltámadt! Ezen örvendjetek!
Már régen szokása minden kereszténynek
Örvendeznie e nap ifjúnak és vénnek.
Én is köszöntöm hát ezen szent napunkat,
És hozzá frissítem szép leánykájukat.
Mert, hogy amit akarok, már azt is megmondom
Öntözködni jöttem. Szóm nem is cifrázom.
Frissítő balzsamos víz is van kezembe,
Ez hozta húsvétot emlékezetembe,
Engemet öntöző Apollónak hívnak,
Vizemtől a lánykák, mint virágok nyílnak.
Kérem hát alássan e háznak az urát,
Engedje megönteni kedves leánykáját.
Ákom-bákom, berkenye; 

Szagos húsvét reggele. 

Leöntjük a virágot, 

Visszük már a kalácsot. 

/Háromszék/ 
E háznak kertjében van egy rózsatő 

Azt gondozza, azt öntözi a Jó Teremtő 

Vizet öntök a fejére Szálljon áldás a kezére 

Az Istentől kérem 

Piros tojás a bérem 

/Berencs, Zoboralja/ 
Én kicsike vagyok,

A fogaim nagyok.

Adjanak egy kalácsot,

Hogy harapjak nagyot!

/Háromszék/ 


Húsvét másodnapján régi szokás szerint 

Fogadják szívesen az öntözôlegényt. 

Én a legénységhez igen kicsi vagyok, 

De öntözôlegénynek mégis csak felcsapok. 

Minden esztendôben ilyenkor itt vagyok 

Ha a locsolásért pirostojást kapok.

/Sárvásár/
Korán reggel felébredtem, messze-messze jártam, 

Tündérország kiskertjébôl rózsavizet hoztam. 

Na, te kislány, megöntözlek, ma van húsvét napja, 

Tündököljön a két orcád, mint a piros rózsa. 

Az illatos rózsavíztôl megnônek a lányok, 

Zsebemben is elférnek a piros tojások.

/Bánffyhunyad/ 

3. számú melléklet
Tavaszi népszokások
A virágvasárnap két jellegzetes népszokását Kodály Zoltán és Manga János gyűjtései alapján népi színjáték formájában dolgozta fel Barsai Ernő. Tanuljátok meg, és játsszátok el ezt a színdarabot! Így egy kicsit ti is részeseivé váltok a téltemető, tavaszköszöntő népszokásoknak.

Szereplők: leányok, legények, Seres Maris, Piri Margit, háziasszony (Varga Jánosné)

Szín: nagy tér, középen három jelképes ház. Jobb oldalon jelképes folyóvíz.

(A színpad bal oldalán leányok körben állva énekelnek. Első énekléskor kezüket a nap felé lengetik, másodszor egymás kezét megfogva körbejárják.)

Süss fő nap! Ecetes bab,

Kertek alatt a kiscsibék majd megfagynak.

( A második éneklés után megállnak.)
Egyik leány:
- Jó is volna, ha már többet sütne a nap. Nem fáznának a kiscsibéink a kertek alatt.

Másik:
- A jó meleg napokkal már a nagyböjt is elmúlna, ebédre se ennénk már mindig ecetes babot.

Harmadik:
- Meg a kiszét. Azt a savanyú korpalevest. De jó volna már valami jó füstölthúsos étel.

Negyedik:
- Egy kis finom sódar.

Első:
- Hajtsuk ki hát ezeket, meg velük együtt a telet, betegséget!

Második:
- Hogyan?

Harmadik:
- Ahogyan nagyanyáink szokták. Készítsünk szalmabábut, azon minden rosszat kiviszünk a határba és beledobjuk a folyóba, hogy az el is vigye tőlünk!

Negyedik:
- A mi udvarunkon meg is csinálhatjuk a kiszebabát, nekünk van szalmánk is rúdunk is hozzá.

Első:
- De a kiszebabára ruhát is kell adni.
Második:
- Majd kérünk Seres Maristól meg Piri Margittól. Úgyis arrafelé kell mennünk.

Harmadik, negyedik:
- Akkor gyerünk! (Elindulnak. Beköszönnek az első házba.)

Lányok: 
- Jó napot, Maris!

Maris:
- Jó napot!

Negyedik:
- Nem adnál valami ruhát a kiszebabánkra?

Maris:
- Adok én szívesen. Fontam is, szőttem is a télen, meg már gondoltam, hogy biztosan csináltok kiszehajtást, hát meg is varrtam rá a ruhát. Tessék. (Odaadja.)

Első:
- Köszönjük. (Mennek a második házhoz. Beköszönnek.)

Lányok:
- Jó napot, Margit!

Margit:
- Jó napot! Mi járatban vagytok?

Második:
- Kiszehajtást szeretnénk csinálni. Nem adnál a babánkra valami ruhafélét?

Margit:
- Én bizony nem adok. Ilyenre nem pazarolom a drága vásznamat. Nem azért fontam, szőttem egész télen.

Harmadik:
-No, megállj! (Továbbmennek, a harmadik ház utáni jelképes udvarnál megállnak.)

Negyedik:
- No, itt a mi udvarunkon el is készíthetjük a kiszét. Ruhának elég lesz az is, amit Seres Maris adott. (Hozzáfognak a készítéshez. A hosszabb rúd végére keresztben rövidebb botot erősítenek, arra szalmából bábut fonnak, fejét rossz kendővel bekötik, ráadják a ruhát. Mikor készen van, az első lány hirtelen elkapja.)
Első:
- De jó, hogy elsőnek tudtam felkapni a kiszét, mert akkor én fogok közületek először férjhez menni!

Második:
- De ha útközben mi is visszük, azért mi is férjhez megyünk.

Harmadik:
- Akkor hát induljunk ki a folyópartra! (Elindulnak a kiszével, és énekelnek.)

Haj ki kisze, haj, gyöjj be sódar gömböce!

Seres Maris otthon ül, a kiszére pentőt sző.

Ha megszövi, megvarrja, a kiszére ráadja.

Haj ki kisze, haj, gyöjj be sódar gömböce!

Piri Margit olyan híres asszony,

ruhát kértünk a kiszére, nem vót szives adni.
(Aztán a színpadon még tesznek egy kört, s a következő ének alatt érnek oda a folyópartra.)

Haj ki kiszi, kiszőce a másik határba, 

Gyere be sódar a mi kis kamránkba, 

Kivisszük a betegsiget, behozzuk az egiszsiget,
Haj ki kiszi, haj!

Egyik leány:
- Azért a ruhát vegyük le a kiszéről. Kár lenne, ha elvinné azt is a víz! (Gyorsan leveszik a kiszéről a ruhát, szépen összehajtogatják, s közben újra éneklik:

Haj ki kiszi, kiszőce a másik határba, 

Gyere be sódar a mi kis kamránkba, 

Kivisszük a betegsiget, behozzuk az egiszsiget,

Haj ki kiszi, haj!


Az ének végén bedobják a kiszét a vízbe. Ebben a pillanatban a színpad bal oldalára legénycsapat vonul be, elöl szintén kiszét visz az egyik. A többi legény meg rossz fazekat tart a kezében, azzal dobol. Egyik, másik kolompot visz és kolompol. Énekelve, rövid úton mennek ők is a vízpartra. Ott ruhástól vízbe dobják a kiszét, melynek ócska rongyokból van a ruhája. Ezt éneklik:)

Haj ki kisze, kiszőce,

Győjj be sódar gömböce!

Fehér Ilona otthon ül, 

Szabó Jánosnak gatyát sző.

Egyik lány:
- No, ezek jól kifiguráznak bennünket.

Másik:
- Fogjatok gyorsan a kezetekbe villőt, és hagyjuk itt őket! ( Erre a leányok villőt, felszalagozott fűzfaágakat vesznek a kezükbe, és azzal vonulnak énekelve vissza a faluba, majd meg állnak a szélső jelképes háznál, ahonnan Varga Jánosné kijön eléjük.)
Villő, villő, ki házája?

Biz ez ez a Varga János Háza.

Faluvígen selem sátor, villő, villő.

Adjon ketek tyukmonyát!

Ha nem tojott a kakas, egye meg a farkas.

Vargáné:
(Tojást ad a lányoknak)


- Nekem meg adjatok egy kicsi ágat abból a villőből! (Letör egy kis ágdarabot, azzal sorba veregetni kezdi a lányokat, s ezt mondogatja:)


- Mind menjetek firjhez, mind menjetek firjhez! ( A lányok sikongatnak, nevetnek, és kiszaladnak a színpadról.)

